《以茶寄宋君仪有诗见答和之》
宋代·吕陶

九峰之民多种茶，山村栉比千万家。朝脯伏腊皆仰此，累岁凭恃为生涯。

一朝使者忽禁榷，振举法令摇三巴。锥刀尽毫发，鞭朴过网罝。

悲哉西南人，生长逢勋华。垂髫以来至白首，未识此事徒忧嗟。

议欲伐茗荈，不如植禾麻。一花五出最为早，焙户常于火前造。

春来畏罪不敢言，芽甲任随黄叶老。安得仙崖凝露膏，寄与交朋叙勤好。

广平先生风格清，坐听万事心无营。日高睡觉懒慵起，不欲世态昏瞳睛。

诚宜玉筒摘佳品，或向武夷搜早英。汲将楚谷水，就取石鼎烹。

可以助君淳深幽寂之道味，高古平淡之诗情。小方片甲洎觜翼，凡下不足论芳馨。

西湖所采者，抑亦传虚名。不执符移往，不由关市征。

而乃辄赠遗，岂非干典刑。高贤接物自无间，野夫得以芹为诚。

长谣三百言，重报不称轻。文锦方能致珠琲，木瓜安敢邀瑰琼。

再拜捧嘉贶，读之如宠惊。感君裁诗误题品，劝君避患宜详审。

平日视世途，孤心已寒凛。坐逢俗客不须尝，亦恐持之为冒禁。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。